Diari Oficial de la Generalitat Valenciana


Sumari del DOGV 6874, del 02-10-2012 (2012/8949)

RESOLUCIÓ de 20 d'agost de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Cabanes i Moixent. Expedients número 128/2838SQQ i 53/3509IYV.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6874

Data del DOGV
:   02-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8949


Data del document
:   20-08-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Moixent
    * Cabanes
    * impacte ambiental

RESOLUCIÓ de 20 d'agost de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Cabanes i Moixent. Expedients número 128/9697DVX i 53/2240WCT. [2012/8949]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients: 128/2131 APV Cabanes i 53/8842 FUM Moixent.  
  
«Declaració d'impacte ambiental  
Expedient: 128/9180-LZL.  
Títol: Autorització ambiental integrada d'una fàbrica de frites, esmalts i colors ceràmics i de productes fitosanitaris.  
Promotor: San Alf Químicas, SA.  
Autoritat substantiva: Direcció General per al Canvi Climàtic.   
Localització: polígon industrial Gaidó s/n, del terme municipal de Cabanes (Castelló).  
1. Objecte del projecte   
L'objecte del projecte és la tramitació de l'autorització ambiental integrada (AAI) per a una activitat existent de fabricació de frites, esmalts i colors ceràmics i fabricació de productes fitosanitaris d'acord amb el règim d'intervenció administrativa ambiental establit per la Llei 2/2006, de 5 de maig, de Prevenció de la Contaminació i Qualitat Ambiental.   
El projecte constituïx un dels supòsits previstos pel Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de projectes, i s'haurà de sotmetre al corresponent procediment d'avaluació ambiental prèviament a la seua autorització definitiva.  
2. Descripció de les característiques més rellevants del projecte   
L'activitat industrial de Salquisa és la fabricació de frites i esmalts ceràmics i productes fitosanitaris. L'activitat es localitza en la parcel·la 2, de la unitat execució 2, en el polígon el Gaidó del terme municipal de Cabanes (Castelló), i ocupa una superfície total de 250.000 m². Les coordenades UTM en què es localitza corresponen amb X: 757842; Y: 4449028 (Fus 30 - ED 50).   
La parcel·la limita al nord amb la carretera comarcal CV-15 Cabanes-Vall d'Alba i, al sud, amb la zona verda del polígon industrial El Gaidó. A l'est, es troba la parcel·la 1 de la unitat d'actuació 1, del polígon industrial el Gaidó i, a l'oest, la parcel·la 3 de la unitat d'actuació 3 del mateix polígon ocupat, actualment, per l'empresa d'argiles Nuevas Atomizadas.  
El projecte descriu el procés productiu de les frites consistent en la transformació d'una fosa a alta temperatura d'una mescla de matèries primeres inorgàniques en compostos vitris insolubles, en forma d'escates o grànuls, per refredament brusc d'este. Les frites poden emprar-se soles o mesclades amb altres materials que no siguen d'elaboració de frita. S'obtenen, així, una àmplia varietat de productes que es diferencien, entre si, tant per la seua composició com per la manera en què s'apliquen sobre la peça ceràmica, que podem agrupar com:  
- Frites  
- Frites granulades  
- Esmalts i compostos  
- Serigrafies  
- Pèl·lets  
El procés de fabricació d'estos productes d'elaboració de frita es compon de diverses etapes: recepció, emmagatzematge i dosificació de les matèries primeres, elaboració de frita en forns a elevada temperatura, el refredament, emmagatzematge de les frites obtingudes i elaboració dels diferents productes comercials, que inclou la mòlta humida, l'assecat, la serigrafia, pel·letització, frites granulades i mòlta via seca, depenent de la grandària desitjada de partícula que es desitja en el producte final.  
Quant al procés productiu de fabricació de colors, es descriu l'obtenció de pigments ceràmics per calcinació de diferents matèries primeres inorgàniques (bàsicament òxids minerals). Els processos de fabricació inclouen la pesada i mesclat de matèries primeres (pot incloure mòlta via seca), la calcinació de les matèries primeres en forns, la mòlta del producte calcinat per via humida o seca i el mesclat dels diferents productes fabricats per a obtenció del producte final estàndard.  
  
En la fabricació de fitosanitaris s'inclou l'obtenció de productes agronutrients, fitoreguladors i fitosanitaris. Es descriu una fabricació de diferents productes per a ús agrícola per mitjà de mescla de matèries primeres actives de base que contenen el principi actiu, a les quals se'ls addiciona altres productes en la formulació com a dissolvents, tensioactius, microelements, espessidors, etc.  
3. Alternatives  
L'estudi d'impacte ambiental (EsIA) no considera alternatives a l'actuació projectada pel que fa a la seua situació, en tractar-se d'activitat industrial existent amb ampliació d'instal·lacions, que pretén la seua adaptació al nou instrument d'intervenció ambiental que regula la Llei 2/2006, de 5 de maig, de Prevenció de la Contaminació i Qualitat Ambiental. Les possibles alternatives enfront de la solució adoptada queden condicionades per les característiques pròpies del projecte i per les consideracions i solucions adoptades en l'EsIA.  
4. Afeccions legals  
L'activitat projectada constituïx un dels supòsits recollits en l'annex I de la Llei 2/2006, de 5 de maig, de Prevenció de la Contaminació i Qualitat Ambiental, i és preceptiva l'obtenció de la corresponent autorització ambiental integrada.  
Tot això, sense perjuí de les autoritzacions que procedisca obtindre d'altres organismes de conformitat amb la normativa sectorial que siga aplicable.  
5. Consideracions ambientals  
Respecte a les principals afeccions ambientals del projecte sobre el medi ambient l'estudi d'impacte ambiental, d'ara en avant EsIA, considera diversos impactes ambientals com a conseqüència de l'actuació projectada, i es proposen diferents accions correctores i un programa de vigilància ambiental.   
Es tracta d'una activitat industrial situada, com s'ha indicat, en el polígon industrial Gaidó s/n, del terme municipal de Cabanes (Castelló), sobre una superfície total de 250.000 m² de sòl qualificat com a urbanitzable industrial, segons informe de compatibilitat urbanística de l'Ajuntament de Cabanes, de 28 de juny de 2004, en el qual s'indica que com no està completada la urbanització del polígon, la parcel·la no té condició de solar.   
Les parcel·les on es pretén l'activitat industrial es trobaven afectades per la via pecuària Assagador del Bou, d'acord amb la cartografia temàtica disponible en la Conselleria de Medi Ambient, Aigua, Urbanisme i Habitatge. Després de les consultes realitzades a este respecte, l'Ajuntament de Cabanes informa que es va procedir a la modificació del traçat de la via pecuària com a conseqüència de l'homologació i pla parcial del sector Gaidó aprovat, definitivament, per Resolució del conseller d'Obres Públiques, Urbanisme i Transport, de 28 de juny de 2001.  
L'aigua per a ús industrial i sanitari s'indica que procedix d'un pou de captació per a subministrament propi ubicat en la parcel·la, des d'una profunditat de 185 metres. En la documentació presentada pel titular consta una concessió de la Confederació Hidrogràfica del Xúquer per a un pou d'extracció de 7.000 m³/any amb destinació a ús domèstic i de reg de 5.060 m², ubicat en la parcel·la 313 del polígon 14, partida Morales del terme municipal de Cabanes (Castelló). Per tant, l'empresa haurà de justificar que disposa dels recursos hídrics necessaris per al funcionament de l'activitat que, d'acord amb el projecte presentat, s'estimen en 24.000 m³/any. Com a fonts d'energia l'empresa empra gas natural en els forns i assecadors i, per al funcionament de la resta de maquinària elèctrica, enllumenat, oficines, etc., disposa de subministrament elèctric per mitjà de connexió a la xarxa de distribució de la companyia elèctrica.  
Les emissions de contaminants a l'atmosfera derivades de les activitats industrials propostes es deuen, d'una banda, a les emissions de pols i partícules generades durant el maneig de les matèries primeres i producte acabat i en les operacions de mòlta, molturació i assecat. D'altra banda, es descriu l'emissió de contaminants en forns i assecadors derivats dels processos de combustió.   
En la fabricació de frites es preveu la instal·lació d'equips de captació de pols per mitjà de filtre de mànegues en les àrees susceptibles a generar pols durant les operacions de manipulació de materials. Igualment, en els focus d'emissió dels forns i de l'assecador de frites s'instal·laran filtres de mànegues que reduïsquen els nivells d'emissió de partícules. En 5 dels 7 forns de fusió de frites s'utilitza l'oxicombustió que dóna com a resultat en un millor rendiment en la combustió. En el procés de fabricació de colors s'instal·len filtres de mànegues en la unitat de mescla del forn rotatiu, en l'eixida de gasos del propi forn rotatiu i en els equips de micronitzat de colors, a fi de reduir l'emissió de pols i partícules. Com a mesura per a reduir la pols en suspensió en les àrees de treball de la planta de colors es preveu un sistema d'aspiració amb filtre de mànegues.  
Quant a les aigües residuals en el projecte es preveuen diferents solucions per a la gestió dels efluents derivats de l'activitat. Així, les aigües residuals sanitàries es conduiran a la xarxa de clavegueram municipal del polígon industrial. Per la seua banda, les aigües residuals industrials generades per les operacions de neteja d'equips (bombos, assecador, recipients, etc.), la línia de proves i el laboratori són conduïdes a una bassa d'acumulació per a, posteriorment, cedir-les a un gestor de residus autoritzat. Quant a les aigües pluvials, estes discorren lliurement pel pendent de les soleres impermeables i pel terreny, i no s'efectua cap recollida o tractament d'estes.  
Respecte a la generació de residus derivats de l'activitat industrial es consideren mesures de minimització, per mitjà de la reintroducció en el procés dels productes intermedis defectuosos i la reutilització dels envasos empleats en la comercialització dels productes fabricats. Així, es descriu la reintroducció del material procedent de fallades o defectes, proves, filtres de mànegues, agranades i dels sediments de la bassa a l'entrada de les torres de refrigeració en el procés productiu. Quant als envasos tornats dels productes comercialitzats (contenidors flexibles, recipients i bidons) es reutilitzen gràcies a la implantació d'un sistema de depòsit, devolució i retorn, la qual cosa porta associada una operació de llavat d'estos.  
6. Tramitació administrativa  
En data 18 d'abril de 2008, l'Àrea de Qualitat Ambiental de la Conselleria de Territori i Habitatge remet nota interna on sol·licitava declaració d'impacte ambiental per al projecte que ens ocupa, i s'informa que no s'han rebut al·legacions en el període d'informació pública i es remet la documentació següent:  
- Projecte bàsic d'autorització ambiental integrada (memòria i tres annexos).  
- Estudi d'impacte ambiental (memòria i annex).  
- Documentació complementària als requeriments de residus, atmosfera, accidents greus i impacte ambiental.  
Durant l'etapa de consultes prèvies a l'avaluació del projecte, des d'esta Direcció General se sol·licita a la Secció Forestal de la Direcció Territorial de Medi Ambient, Aigua, Urbanisme i Habitatge de Castelló, per mitjà d'un escrit de 4 d'octubre de 2007, informe sobre la possible afecció del projecte a la via pecuària Assagador del Bou. El 8 de novembre de 2007 es rep resposta des de la Direcció Territorial de Castelló, i es trasllada la documentació enviada per l'Ajuntament de Cabanes, sobre la modificació del traçat de la via pecuària com a conseqüència de l'homologació i pla parcial del sector Gaidó aprovat, definitivament, per Resolució del conseller d'Obres Públiques, Urbanisme i Transport, de 28 de juny de 2001.   
Així mateix, el 7 de març de 2008, la Direcció Territorial de Castelló remet nova documentació i plànol, presentats per l'Ajuntament de Cabanes, respecte d'això de la via pecuària.  
L'Àrea de Qualitat Ambiental de la Direcció General per al Canvi Climàtic remet, el 7 de desembre de 2007, documentació complementària presentada pel titular en resposta a l'informe d'insuficiència documental, emés pel Servici d'Avaluació d'Impacte Ambiental durant les consultes prèvies a l'inici del tràmit d'avaluació d'impacte ambiental.  
  
7. Consideracions jurídiques  
El projecte examinat constituïx, segons el que preveu l'apartat del grup 4.j de l'annex I del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental, un dels supòsits fàctics en què és necessària la preceptiva formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 12 del Reial Decret Legislatiu 1/2008, d'11 de gener.   
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental modificat pel Decret 32/2006, de 10 de març, del Consell de la Generalitat, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
L'article 5 de la Llei 2/1989, de 3 de març d'Impacte Ambiental atribuïx a l'òrgan mediambiental la competència en formulació la declaració d'impacte ambiental dels projectes sotmesos a esta.  
  
L'article16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental, de projectes públics i privats, així com dels plans i programes que no requerisquen d'avaluació ambiental estratègica, d'acord amb la normativa aplicable, que es desenrotllen en el territori de la Comunitat Valenciana.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de «Sol·licitud d'autorització ambiental integrada d'una indústria de fabricació de frites, esmalts i colors ceràmics i de productes fitosanitaris», promogut per San Alf Químicas, SA, en la parcel·la 2, unitat d'execució 2, del polígon industrial de Gaidó, en el terme municipal de Cabanes (Castelló), sempre que es desenrotlle d'acord amb el que establix l'apartat segon d'esta declaració d'impacte ambiental, en estudi d'impacte ambiental, el projecte i la resta de la documentació presentada.  
  
Segon  
Se supedita l'execució del projecte esmentat al compliment dels següents condicionants:  
1. Els depòsits de productes químics es dotaran de les cubetes de retenció reglamentaris, d'acord amb el Reial Decret 379/2001, de 6 d'abril, Reglament d'Emmagatzematge de Productes Químics. D'altra banda, es disposaran sistemes de recollida de vessaments en totes les línies de fabricació susceptibles de patir gotejos o fugues, i es prioritzarà la reintroducció en el procés productiu i, en cas que no siga factible, s'acumularan junt amb la resta d'aigües residuals industrials per a la seua correcta gestió.   
2. Els emmagatzematges de residus perillosos es realitzaran sempre sota coberta, i disposaran d'una cubeta de retenció en aquells que siguen de naturalesa líquida o susceptible de produir vessaments o, si no n'hi ha, s'emmagatzemaran en depòsits de doble paret homologats.   
3. El material pulverulent en suspensió no retingut pels sistemes de filtrat es dispersa lliurement, i es depositarà sobre les cobertes d'edificacions i sobre les superfícies exteriors pavimentades sent, este, susceptible d'arrossegament per l'aigua de pluja. Es disposarà d'un sistema de canalitzacions per a la recollida de les aigües pluvials caigudes sobre les cobertes de les edificacions i sobre les superfícies exteriors impermeables de patis, aparcaments, soleres, etc. que evacuarà a un tanc d'emmagatzematge de pluvials. La capacitat del tanc serà igual al volum dels primers quinze minuts d'intensitat de pluja màxima, en la zona, per a un període de retorn de 25 anys. L'aigua recollida en este tanc s'emprarà en el procés productiu o, en cas que no siga factible, s'adequarà per al seu abocament al clavegueram del polígon o la seua cessió a gestor de residus autoritzat.  
4. Haurà de regularitzar-se, davant de la Confederació Hidrogràfica del Xúquer, el subministrament dels 24.000 m³/any de les aigües subterrànies per a ús industrial procedents del pou de la partida Morales, estimats com a necessaris en el projecte per al funcionament de l'activitat.   
5. Es prendran les mesures correctores necessàries perquè els nivells d'emissió de contaminants atmosfèrics dels diferents focus complisquen amb nivells exigits en la disposició addicional primera del Decret 127/2006, de 15 de setembre, del Consell i, en particular, amb els nivells d'emissió a l'atmosfera marcats en l'autorització ambiental integrada.  
  
6. Es prendran les mesures correctores necessàries a fi d'evitar que l'activitat transmeta uns nivells sonors de recepció superiors als màxims permesos per la Llei 7/2002, de 3 de desembre, de la Comunitat Valenciana de Protecció Contra la Contaminació Acústica, i, en particular, amb els nivells marcats en l'autorització ambiental integrada, i es realitzarà una auditoria acústica de comprovació.   
7. Es portarà un registre documental del programa de vigilància ambiental proposat en l'estudi d'impacte ambiental, que permeta comprovar el seguiment i compliment de les mesures correctores i protectores recollides en este, el qual, podrà formar part d'un únic document, junt amb els seguiments ambientals que pogueren imposar l'autorització ambiental integrada.  
8. Qualsevol modificació o ampliació del projecte presentat, així com, si es detectara algun impacte ambiental no previst en l'estudi d'impacte ambiental, haurà de ser comunicat a la Direcció General de Gestió del Medi Natural que establirà, si és procedent, l'aplicació de nous condicionants.  
  
Tercer  
Notificar a les parts interessades que, contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.»  
  
València, 21 d'abril de 2009.- La directora general de Gestió del Medi Natural: M.ª Ángeles Centeno Centeno».  
  
  
«Declaració d'impacte ambiental  
  
Expedient: 53/2141-TWF.  
Títol: subestació transformadora 132/6 kV ST Moixent.  
Promotor: Iberdrola Distribución Eléctrica, SAU   
Autoritat substantiva: Direcció General d'Energia.  
Localització: Moixent (València).  
Descripció del projecte  
Per a l'alimentació de l'estació de bombament prevista per a la conducció d'aigua Xúquer-Vinalopó en el municipi de Moixent, és necessari subministrar una potència de 17248 kW. Atés que la xarxa de 66 kV de la zona està saturada, s'ha projectat subministrar en 132 kV, des de la línia elèctrica de CH Urrutia a ST Alcoi, i instal·lant una subestació transformadora 132/6 kV en els terrenys en què s'ubica l'estació de bombament (d'ara en avant, EB). Esta subestació serà de titularitat compartida entre Iberdrola Distribución Eléctrica SAU (d'ara en avant Iberdrola) i la Societat Estatal Aguas del Júcar, SA (d'ara en avant, Acuajucar).  
El projecte considerat en este expedient contempla les instal·lacions que seran titularitat d'Iberdrola, en concret, el parc de 132 kV. El sistema de 132 kV (parc d'intempèrie amb configuració en simple barra seccionada) estarà compost per les instal·lacions següents:  
  
- Dos posicions de línia, equipades amb un transformador de tensió capacitiu, un seccionador tripolar d'aïllament de línia amb posada a terra i un seccionador de barres tripolar.  
- Dos posicions de transformador, equipades amb un seccionador de barres tripolar.  
- Una posició de seccionament de barres, equipada amb un seccionador de barres tripolar.  
- Una posició de mesura.  
En els extrems dels enfangats principals, es col·locaran transformadors de tensió inductius (alimentació dels circuits de protecció i mesura). Tota l'aparamenta es disposarà sobre suports metàl·lics. Totes les posicions s'equiparan amb els conductors i peces de connexió necessàries.  
Una de les posicions de transformador en 132 kV alimentarà el transformador d'Acuajucar 132/6 kV, el qual es connecta amb un sistema de cel·les de 6 kV compacte interior, propietat també d'Acuajucar. La segona posició de transformador alimentaria en una segona fase del projecte a un transformador de 132/20 kV propietat d'Iberdrola.  
La subestació comptarà amb un edifici prefabricat per a sala de control. El sistema de protecció i control serà un sistema digital i integrat format per distintes unitats de posició ubicades en armaris. A més, la instal·lació comptarà amb dos equips rectificador-bateria 125 Vcc i un sistema de detecció d'incendis i d'intrusos.  
Tal com s'ha indicat, la ST Moixent s'ubicarà en els terrenys reservats per a l'EB Moixent, titularitat d'Acuajucar. En concret, es disposa de les parcel·les 164, 166 i 204 del polígon 5, del terme municipal de Moixent, de les quals s'ocuparan 2996 m².   
L'obra civil necessària per a l'execució de les instal·lacions consistix a: condicionament de la superfície existent (no és necessària l'explanació i rebliment, ja que la superfície ja està esplanada) tancament; perimetral; accés des de carretera limítrofa amb un tram d'unió de 5 m d'amplària i ferm asfaltat i vials interiors; xarxa de drenatge amb canonades que canalitzaran les aigües pluvials al terreny; edifici prefabricat de formigó; canalitzacions elèctriques; recobriment del parc amb grava.  
Afeccions legals  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals es troba la producció i distribució d'energia elèctrica (CNAE-93 Rev1 40,1).  
   
La gestió dels residus generats, atendrà al que establix la legislació estatal i autonòmica reguladora de la matèria.  
Respecte a l'afecció paisatgística del projecte, queda regulada en el Decret 120/2006, d'11 d'agost.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions ambientals  
Els terrenys sobre els quals s'ubicarà la ST Moixent estan ocupats principalment, per cultius, encara que en l'actualitat han sigut eliminats per a iniciar la construcció de l'EB. A causa de les instal·lacions associades a la canalització Xúquer-Vinalopó (canonades d'impulsió, bassa i EB i instal·lacions elèctriques associades) i la seua envergadura, la zona quedarà alterada significativament. A causa d'esta relació directa amb altres infraestructures, no correspon considerar alternatives d'ubicació.  
La ubicació triada no està inclosa en cap espai natural protegit ni es preveu que puga afectar els pròxims, ja que tots ells estan a distància significativa (la Serra d'Enguera és el més pròxim, a 1500 m). Tampoc hi ha hàbitats d'interés cartografiats en els terrenys a ocupar. El sòl està qualificat com no urbanitzable. Presenta vulnerabilitat d'aqüífers de nivell baix i risc de lliscament i erosió no significatiu i no té risc d'inundació. No s'afecta cap via pecuària ni muntanyes d'utilitat pública. Totes estes variables es van valorar en el disseny de la conducció Xúquer-Vinalopó. En particular, s'inclou l'informe-memòria de la prospecció etnologicogeogràfica i arqueològica elaborat en relació amb el traçat de la conducció esmentada, en l'àmbit del terme municipal de Moixent, d'acord amb el qual no es preveu afecció en la parcel·la sobre el dit patrimoni.  
  
Les afeccions ambientals associades a la construcció de la subestació, queden minimitzades pel fet d'haver-se començat ja les obres de construcció de l'EB i per la qual cosa es consideren compatibles. S'utilitzaran els accessos existents. Com a mesures preventives es contempla: evacuació a abocador dels materials sobrants (de desbrossament i excavació); maquinàries i vehicles revisats; les operacions de manteniment diari es realitzaran en tallers o instal·lacions apropiades que reduïsquen el risc de contaminació de sòl; els residus d'obra s'emmagatzemaran temporalment en zona adequada, segregats en contenidors (si es tracta de residus perillosos, zona ensostrada i amb sistema de recollida de fugues) i la seua eliminació serà d'acord amb la normativa aplicable; emmagatzematge de materials fins en zones protegides del vent. Finalitzades les obres, es realitzarà neteja general de l'obra i es restaurarà o condicionarà l'entorn.   
S'estima que el funcionament de la subestació no generarà nivells sonors superiors als límits establits per la normativa. En la fase prevista en el projecte no s'instal·laran interruptors (en els quals s'usa hexafluorur de sofre com a aïllant dielèctric), per la qual cosa no existiran focus susceptibles d'emetre gasos, que en tot cas, no representarien risc significatiu per a la salut; i no es generaran residus per l'exercici de l'activitat. El disseny d'esta s'ajusta a les prescripcions en matèria de protecció contra incendis i electrocució. Amb relació a la radiació electromagnètica, a causa de la baixa freqüència pròpia de la xarxa elèctrica (50 Hz), són de baixa magnitud, i queden per sota dels nivells recomanats per la Comissió Europea.  
  
S'avalua l'afecció paisatgística de la instal·lació, i es considera que no suposa una pèrdua significativa dels valors paisatgístics de la comarca en limitar-se la seua afecció a l'entorn immediat de la subestació. A això contribuïxen les plantacions que la rodegen i el fet d'estar esta integrada en les obres de l'EB de la conducció hidràulica.  
Com a programa de vigilància ambiental, es proposa una sèrie d'actuacions de seguiment i control durant les obres:  
- Comprovació que l'afecció als terrenys és l'estrictament necessària.  
- Comprovació que les operacions de manteniment diari de vehicles i maquinària, estacionament, aplec de materials i residus, es realitzen en les zones previstes i preparades per a això.  
- Control de l'emmagatzematge temporal i gestió dels residus d'obra.  
- Vigilància de l'absència de recollides de substàncies perilloses prop de cursos o masses d'aigua.  
- Comprovació de l'aplicació i efectivitat de les mesures preventives i correctores propostes.  
Addicionalment, si durant les obres aparegueren restes arqueològiques o paleontològiques, se suspendrien estes en la zona de la troballa, i es delimitaria el perímetre d'afecció i es notificaria a la Conselleria competent en cultura, als efectes oportuns.  
Tramitació administrativa  
La subestació elèctrica ST Moixent, respon a la necessitat d'alimentar l'EB per a la impulsió de la conducció Xúquer-Vinalopó prevista a Moixent, tal com es contempla en el projecte d'esta i en l'estudi d'impacte ambiental. Així queda recollit en la Resolució de 8 de maig de 2006, de la Secretaria per al Canvi Climàtic, per la qual es formula declaració d'impacte ambiental sobre l'estudi informatiu del projecte «Connexió del curs baix del riu Xúquer amb el tram V de la conducció Xúquer-Vinalopó (Alacant-València)», promogut per la Sociedad Estatal Aguas del Júcar» (BOE de 14.06.2006, on apareix citada l'EB amb la denominació «venda del potro») i la Resolució d'11 d'abril de 2007 (Adaptació del Projecte Informatiu). Esta Direcció General va intervindre en l'avaluació d'impacte ambiental del projecte, duta a terme pel Ministeri de Medi Ambient.  
  
El projecte considerat va ser sotmés a informació pública i consultes, per mitjà d'anunci en el DOCV de 21 de gener de 2009 i en el BOP de 27 de gener de 2009. Segons comunicació del Servici Territorial d'Energia de València, no s'han presentat al·legacions a este.  
Amb data 26 de març de 2009, s'ha rebut l'expedient per a la seua avaluació d'impacte ambiental, i s'hi inclou el projecte d'execució i l'estudi d'impacte ambiental (amb document de síntesi).  
Consideracions jurídiques  
El projecte està sotmés al procediment d'avaluació d'impacte ambiental, d'acord amb l'epígraf 2.g de l'annex I del Decret 162/1990, de 15 d'octubre, pel qual s'aprova el Reglament de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
L'article quint de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique esta llei. L'article16 del Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, modificat pel Decret 217/2007, de 26 d'octubre, atribuïx a la Direcció General de Gestió del Medi Natural la competència en avaluació d'impacte ambiental.  
  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar favorable només als efectes ambientals, les instal·lacions titularitat d'Iberdola Distribución Eléctrica SAU, que formaran part de la subestació transformadora denominada ST Moixent 132/6 kV, per a alimentació de l'estació de bombament de la conducció Xúquer-Vinalopó prevista en el terme municipal de Moixent (València), segons el que preveu el projecte d'execució, l'estudi d'impacte ambiental i la resta de documentació que hi ha en l'expedient.   
Addicionalment, s'establixen els següents condicionants:  
1. Les obres s'adaptaran, si és el cas, a les determinacions de la Direcció General de Patrimoni Cultural Valencià, d'acord amb la Llei 4/1998, d'11 de juny.  
2. D'acord amb l'article 14 del Reial Decret Legislatiu 1/2008, d'11 de gener, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
3. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a l'òrgan ambiental que establirà, si és procedent, l'aplicació de noves mesures correctores.  
  
Segon   
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer   
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 21 d'abril de 2009.- La directora general de Gestió del Medi Natural: M.ª Ángeles Centeno Centeno».  
  
València, 20 d'agost de 2012.- El director general d'Avaluació Ambiental i Territorial: Juan Giner Corell.